En borebille er et lille insekt, som lever af træ. Borebillen borer i træ, som navnet antyder, men faktisk er det borebillens larver, også kaldet træorme, der borer og æder træet.
Borebillen lægger sine æg uden på træets overflade, hvorefter larverne borer sig ned i træet, når de udklækkes.
Borebiller i træ lever længere tid indendørs end udendørs i naturen, og borebiller lever bedst i træ, som har en høj luftfugtighed.
Ofte bruges ‘borebiller’ også som betegnelse for andre typer biller såsom husbukke, men der er tale om to forskellige skadedyr.
Borebiller kendetegnes ved deres brune farve og sorte punkt-striber ned over kroppen. Borebillerne bliver som regel mellem 3-6 mm lange, men trods deres lille størrelse, kan de gøre stor skade.